Terfed aqerru-s Salma amzun d afrux amecṭuḥ di lԑecc-is, tmuqel-it mliḥ, tefka-as tameẓẓuɣt i wakken ad as-tesɣed yenna-as baba-s : telliḍ d tagruḍt asmi i yemmut baba-s n yemma-m, teḥzen fell-as, tettru aṭas, mi i d-tuɣal si tenṭelt teqqim tama-w di texxamt-agi, teṭṭefiyi-d afus tenna : yemmut baba a Fares, tura ala kečč iyi-d-iqqimen, d kečč ara iyi-d-yefken afud akken ad kemmleɣ tudert-iw. Ul d yiḥulfan-is, ma yerreẓ-as yiwen n ucagg, xas ad tt-iqreḥ, maca ur tettmettat ara, acku ad terr akk afud-is ɣer ucagg-nni nniḍen, akken ad d-yefk wiyaḍ ččaren amkan n winna i yemmuten . Akka iyi-d-tenna yemma-m a Salma d awal-a ara d-tiniḍ asma ara d-tas lmut ad iyi-tawi .